Spazi planiv

Dad Anita Simeon

Il pled spazi ha muntadas ch'i strembla la val. EI ha er da far bler cun I'imaginaziun e cun la visualisaziun. Co mussan ins spazi? In'emprova da circundaziun.

Spazi und Raum
Spazi e atgnamain betg in tar in la translaziun dal pled tudestg "Raum". Il pled spazi è mo in pussaivladad da translaziun. Dasperas datti anc bleras autras sco: localitad, plaz, zona, lieu, local. stanza, regiun e.u.v..
Da l'autra vart ha il pled spazi er betg mo la muntada da Raum. En il pledari grond chattins sut spazi: Bereich, Durchschuss, Feld, Innenraum, Leerschlag, Platz, Zwischenraum, e.u.v.. Il senn dals pled spazi sco quel da Raum e vast e cumpiglia ina massa muntadas specificas. Er en cumbinaziun cun auters pleds datti tut autras muntadas. Il pled spazi pon ins praticamain colliar cun tut ils auters pleds: spazi d'acziun, spazi d'aria, spazi cultural. spazi economic, spazi da datas, spazi da libertad e.u.v..

Spazi ed architectura
Sch'ins retschertga damai il spazi en senn il pli vast, alura datti ina giada il spazi nua che nus vivain, damai il spazi da la terra, dal univers. Spazi è en quel senn insatge infinit, insatge ch'ins na po betg tegnair ferm. Tut tutga alura tar il spazi. Da l'autra vart datti divers spazis, spazis definits. I dat colliaziuns da spazis - dad in spazi en l'auter. L'organisaziun dals spazis e la definiziun da quels in tranter l'auter è l'incumbensa dal architect. Sut il tema da questas PUNTS ha I'ETH mussà a l'entschatta da quest onn in exposiziun che confruntescha dus architects fitg divers in cun l'auter. La differenza consista surtut en la cunfinaziun dal spazi. Il concept spazial dad Andrea Roost, architect a Berna, s'occupescha surtut dal spazi interiur. Dentant che la fatschada cumpara plitost sco in mantel da protegi mural, discurra l'interiur in linguatg expressiv. Il cunfin tranter interiur ed exteriur è cler definì, ma a l'intern stattan ils spazis en relaziun interessanta. Il mir da betun natiral vegn duvrà en ina moda virtuusa e sa mussa sco ferm element creativ che riva da generar moviment e paus. Il concept spazial da Rodolphe Luscher è tut in auter. EI s'occupescha surtut dal spazi urban e creescha urdens spazials, nua che la differenza tranter interiur ed exteriur sa perda. Ils cunfins tranter dadens e dadora n'èn betg cleramain palpabels. Il material preferì da Luscher è vaider. Quest material permetta transparenza e permeabilitad.

Spazi ed imaginaziun
Per pudair far questa organisaziun ston ins er savair dar spazi a las ideas. Ins sto savair s'imaginar insatge bidimensiunal en trais dimensiuns. Quai è relativamain simpel tar in spazi che vegn definì da quatter paraids ed dus palantschieus. Uschè spert ch'ils spazis èn pli cumplex arriva noss'imaginaziun a ses cunfins. Il model po esser in agid immens. 
In autra vart è la recepziun. Spazi na pon ins betg percepir sulettamain cun ils egls, anzi ins dovra tut ils segns. Perquai è la visualisaziun dal spazi adina stada in tema brisant. La perspectiva è stada in grond pass en quel svilup, ma in pass anc pli grond è stà il video. Da la differenza raquinta il text suandant:

Ubi sum. quando video?
Sche jau sun davant, na sun jau betg davos 
sche jau sun sisum na sun jau betg giudim.
Jau na poss betg esser il medem temp en dus lieus.
Quai scheva la perspectiva, che ha in puntg da vista fix che sa numna vista dal futur.
Video demussa il cuntrari.
Entras video èsi pussaivel.
ler e damaun, dadens dadora, dapertut è en medem temp e jau sun qua sco là.
Entras video è spazi daventà accessibel ed entras temp e moviment manipulabel.
Cuntinuitad e ruptura.
Tagl e surtagl.
Extensiun e cumpressiun.
En il video èn spazi e temp daventà fluctuants, deconstruabels e sa laschan restructurar.
Video dat spazi ad in'autra imaginaziun. Siemi daventa realitad. Realitad surpassa la ficziun.
A la fin dal davos millenni di video B a quai ch'il cubissem ha ditg A.
Sin quai che l'architectura di C e ch'i dettia uschia in ABC per in autra creaziun da spazi:
Videostil en l'architectura - forsa?
(en: Denk-Raum Architektur)

Atgnamain avain nus cuntanschì la descripziun dal spazi la pli nunspaziala. Pli baud era la visualisaziun dal spazi adina cumbinada cun in act che produciva in nov spazi. Mintga rispli, mintga tinta e colur lascha enavos fastizs da material che èn er puspè traidimensiunals. La projecziun però è dal tuttafatg planiva. Damai empruvain nus cun in med planiv da sugerir spazi. Quella suggeraziun vegn manada ad infinitum.
L'experiment, la recepziun, la vigur e l'enclegientscha dal ver spazi na vegn ella però mai a pudair substituir.